പെന്ഷന് പ്രായം കൂട്ടിയാല് എന്താണു കുഴപ്പം? പതിനൊന്നാം ശമ്ബള കമ്മിഷന് സര്ക്കാരിനു സമര്പ്പിച്ച അന്തിമ റിപ്പോര്ട്ടില് ജീവനക്കാരുടെയും അദ്ധ്യാപകരുടെയും പെന്ഷന്പ്രായം 56ല് നിന്ന് 57 ആക്കണമെന്നു ശുപാര്ശ ചെയ്തിരിക്കുന്നു. മറ്റു സംസ്ഥാനങ്ങളിലേതുപോലെ ഇവിടെയും പെന്ഷന്പ്രായം അന്പത്തെട്ടായോ അറുപതായോ ഉയര്ത്തിയതുകൊണ്ട് യാതൊരു അപകടവും വരാനില്ലെന്ന് ഞങ്ങള് പലവുരു ചൂണ്ടിക്കാണിച്ചിട്ടുള്ളതാണ്. സര്ക്കാര് സര്വീസില് ഒരുവര്ഷം ശരാശരി ലഭിക്കുന്ന പതിനയ്യായിരമോ ഇരുപതിനായിരമോ ഒഴിവുകളാണ് മൊത്തം തൊഴിലില്ലായ്മയ്ക്കും പരിഹാരമെന്ന മട്ടില് അശേഷം യുക്തിയില്ലാത്ത വാദഗതികളാണ് പെന്ഷന്പ്രായം ഉയര്ത്താന് വിഘാതം. പെന്ഷന്പ്രായമെന്നു കേള്ക്കുന്ന മാത്രയില് പ്രതിഷേധവുമായി ചാടിവീഴുന്ന യുവജനസംഘടനകളും വോട്ടുബാങ്കില് മാത്രം താത്പര്യമുള്ള രാഷ്ട്രീയക്കാരും യഥാര്ത്ഥ വസ്തുതകള് മനസിലാക്കാതെയാണ് വര്ദ്ധനയെ കണ്ണുംപൂട്ടി എതിര്ക്കുന്നത്. തൊഴില്രഹിതരായ അഭ്യസ്തവിദ്യരുടെ സംഖ്യ ഇവിടെ കൂടുതലാണെന്നത് സത്യമാണ്. എന്നാല് ഒരുവര്ഷം ഇവരില് എത്രപേര്ക്കാണ് നിയമനം ലഭിക്കുന്നത് ? ഒരു ശതമാനം പോലും വരില്ല ആ സംഖ്യ. മറ്റു മേഖലകളില് ലക്ഷക്കണക്കിനു യുവതീയുവാക്കള്ക്കു തൊഴില് ലഭിക്കുന്നുമുണ്ട്. രാജ്യത്തെതന്നെ ഏറ്റവും വലിയ പി.എസ്.സി ഇവിടെയാണ്. എന്നിട്ടും സര്ക്കാര് സര്വീസിലേക്കുള്ള നിയമനങ്ങളുടെ ഗതിവേഗം എത്തരത്തിലാണെന്ന് എല്ലാവര്ക്കുമറിയാം. പി.എസ്.സിയുടെ വലിപ്പം വെട്ടിക്കുറയ്ക്കണമെന്ന ശമ്ബളകമ്മിഷന് ശുപാര്ശയ്ക്കും മുന്തിയ പരിഗണന ലഭിക്കേണ്ടതാണ്. ഏതു ശമ്ബളകമ്മിഷന്റെയും റിപ്പോര്ട്ടില് ശമ്ബളപരിഷ്കരണം ഒഴികെ മറ്റു ശുപാര്ശകള്, അവ എത്രമാത്രം വിലപ്പെട്ടതാണെങ്കിലും പ്രായേണ അവഗണിക്കാറാണു പതിവ്. ഉയര്ന്ന ശമ്ബളം നല്കുന്നതിനൊപ്പം സര്ക്കാര് വക സേവനങ്ങളുടെ നിലവാരവും ഉയര്ത്തണമെന്ന സങ്കല്പത്തിലാണ് ശമ്ബളകമ്മിഷന് മുന്നോട്ടുവയ്ക്കുന്ന ശുപാര്ശകളില് പലതും. എന്നാല് സര്വീസ് സംഘടനകളുടെ സമ്മര്ദ്ദങ്ങള്ക്കു വഴങ്ങി സര്ക്കാര് ശമ്ബളപരിഷ്കരണം മാത്രം നടപ്പാക്കുന്നു. മറ്റു ശുപാര്ശകള് സെക്രട്ടേറിയറ്റില് ഏതോ മൂലകളില് തള്ളുന്നു. ഇതിനു മുമ്ബുള്ള പത്ത് ശമ്ബള കമ്മിഷന് റിപ്പോര്ട്ടുകള്ക്കും നേരിട്ട ദുര്യോഗം തന്നെയാകും പതിനൊന്നാം ശമ്ബള കമ്മിഷന് ശുപാര്ശകള്ക്കും ഉണ്ടാകാന് സാദ്ധ്യത. എന്നാല് സംസ്ഥാന വരുമാനത്തിന്റെ മുക്കാല് പങ്കും ശമ്ബളത്തിനു മാത്രമായി വിനിയോഗിക്കുമ്ബോള് സര്ക്കാര് സേവനം മെച്ചപ്പെടുത്താന് സഹായകമായി ശമ്ബള കമ്മിഷന് മുന്നോട്ടുവച്ച നല്ല നിര്ദ്ദേശങ്ങള്ക്ക് അര്ഹമായ പരിഗണന ലഭിക്കണം. എയ്ഡഡ് സ്കൂളുകളിലെയും കോളേജുകളിലെയും ഉദ്യോഗ നിയമനങ്ങള്ക്കായി റിക്രൂട്ട്മെന്റ് ബോര്ഡ് രൂപീകരിക്കണമെന്ന ശമ്ബളകമ്മിഷന് ശുപാര്ശയ്ക്കെതിരെ റിപ്പോര്ട്ട് പുറത്തുവന്ന ഉടന് പ്രതിഷേധം ഉയര്ന്നുകഴിഞ്ഞു. ഏറ്റവുമധികം കള്ളപ്പണവും കോഴയും മറിയുന്ന സ്വകാര്യ സ്കൂള് കോളേജ് നിയമനങ്ങളിലൂടെ മാനേജുമെന്റുകള് കുന്നുകൂട്ടുന്ന കോഴപ്പണത്തിനു കൈയും കണക്കുമില്ല. നിയമിക്കാന് മാനേജ്മെന്റും ശമ്ബളം നല്കാന് സര്ക്കാരും എന്ന വിചിത്ര സമ്ബ്രദായം പൊതുഖജനാവിനു വരുത്തുന്ന ചോര്ച്ച നിയന്ത്രിച്ചേ പറ്റൂ. നിയമനങ്ങള് നിയന്ത്രിക്കാന് സ്വീകരിച്ച നടപടികള് ഫലപ്രദമായിരുന്നില്ല. കുതിച്ചുയരുന്ന ശമ്ബളച്ചെലവ് ഓര്ത്തെങ്കിലും എയ്ഡഡ് സ്ഥാപനങ്ങളിലെ നിയമനങ്ങള് സര്ക്കാര് നിയന്ത്രണത്തിലാക്കാന് നടപടി അനിവാര്യമായിട്ടുണ്ട്. സര്വീസുമായി ബന്ധപ്പെട്ട് ഒട്ടേറെ ശുപാര്ശകള് കമ്മിഷന് മുന്നോട്ടുവച്ചിട്ടുണ്ട്. കാലത്തിനു യോജിക്കാത്ത തസ്തികകള് ഒഴിവാക്കാനും ആഴ്ചയില് അഞ്ചു പ്രവൃത്തിദിനങ്ങളും മികവിന്റെ അടിസ്ഥാനത്തിലുള്ള ഉദ്യോഗക്കയറ്റവും അവധി ദിനങ്ങള് കുറയ്ക്കലുമൊക്കെ അതിന്റെ ഭാഗമാണ്. അധികച്ചെലവ് വരാത്ത ശുപാര്ശകളെങ്കിലും നടപ്പാക്കാന് നടപടിയുണ്ടാകണം. ഓരോ അഞ്ചുവര്ഷത്തിലും ശമ്ബളം ഗണ്യമായി ഉയരുന്നത് സന്തോഷപ്രദമാണെങ്കിലും സേവനത്തിന്റെ കാര്യത്തില് ജനങ്ങളുടെ പരാതികള് നിലനില്ക്കുന്നു. ശമ്ബള കമ്മിഷന് റിപ്പോര്ട്ടിലെ പല ശുപാര്ശകളും സേവനം മെച്ചപ്പെടുത്താനുള്ളതും അര്ഹമായ പരിഗണന ലഭിക്കേണ്ടവയുമാണ്.